Van kleintyd af leer ons; die Kersboom is Kersfees. Die een kan nie sonder die ander nie. Die Kersboom is Kersfees, is geskenke, is kersliedere en kerkdienste en sneeu. Dit is in ons Europese gene geskryf. Dit is soos dit is, al bly ons in dorre Afrika.
Ja, dit is ´n Christus fees en matigheid met die uitgee van geld moet gehandhaaf word, maar dit is ook ´n vreugde-fees en veral ´n kinder fees. Dit is in die opwinding van afwagting wat die vreugde van Kersfees vir kinders lê. Dit is daardie opwinding wat hulle belangstelling in die geestelike dimensie van die lewe prikkel, wat hulle in die kerk hou. Dit is die siel van Kersfees. Vat dit weg, maak dit ´n suiwer (oumens) Christusfees, ´n droewe kerklike instelling, en jy verloor die kinders, en uiteindelik die kerk wat reeds steier onder die verlies aan duisende lidmate, moontlik juis omdat die kerk al lank sy siel verloor het, want die kerk self word deesdae soos ´n besigheid bestuur. Die kerk self jaag eerder geld na as om siele te red, dis nou as hulle nie besig is om politiek te speel nie.